CELEX: 62012TN0169
Language: el
Date: 2012-04-10 00:00:00
Title: Υπόθεση T-169/12: Προσφυγή της 10ης Απριλίου 2012 — CHEMK και KF κατά Συμβουλίου

9.6.2012   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 165/34
            
         Προσφυγή της 10ης Απριλίου 2012 — CHEMK και KF κατά Συμβουλίου
   (Υπόθεση T-169/12)
   2012/C 165/56
   Γλώσσα διαδικασίας: η αγγλική
   
      Διάδικοι
   
   
      Προσφεύγουσες: Chelyabinsk electrometallurgical integrated plant OAO (CHEMK) (Chelyabinsk, Ρωσία) και Kuzneckie ferrosplavy OAO (KF) (Novokuznetsk, Ρωσία) (εκπρόσωπος: B. Evtimov, δικηγόρος)
   
      Καθού: Συμβούλιο της Ευρωπαϊκής Ένωσης
   
      Αιτήματα των προσφευγόντων
   
   Οι προσφεύγουσες ζητούν από το Γενικό Δικαστήριο:
   
               —
            
            
               να ακυρώσει τον εκτελεστικό κανονισμό (ΕΕ) 60/2012 του Συμβουλίου, της 16ης Ιανουαρίου 2012, για την περάτωση της μερικής ενδιάμεσης επανεξέτασης δυνάμει του άρθρου 11, παράγραφος 3, του κανονισμού (ΕΚ) 1225/2009 των μέτρων αντιντάμπινγκ που εφαρμόζονται στις εισαγωγές σιδηροπυριτίου προέλευσης, μεταξύ άλλων, Ρωσίας (ΕΕ L 22. σ. 1), όσον αφορά τις προσφεύγουσες, και
            
         
               —
            
            
               να καταδικάσει το καθού στα δικαστικά έξοδα.
            
         
      Λόγοι ακυρώσεως και κύρια επιχειρήματα
   
   Προς στήριξη της προσφυγής, οι προσφεύγουσες προβάλλουν τρεις λόγους ακυρώσεως.
   
               1)
            
            
               Ο πρώτος λόγος αντλείται από παράβαση εκ μέρους των θεσμικών οργάνων του άρθρου 11, παράγραφος 9, σε συνδυασμό με το άρθρο 2, παράγραφος 12, του βασικού κανονισμού (1) καθόσον δεν υπολόγισαν το ύψος του δασμού αντιντάμπινγκ των προσφευγουσών. Επιπλέον, ή επικουρικώς, τα θεσμικά όργανα υπέπεσαν σε πλάνη περί το δίκαιο και υπερέβησαν τα όρια της διακριτικής τους ευχέρειας όσον αφορά την αξιολόγηση των προοπτικών δυνάμει του άρθρου 11, παράγραφος 3, επιτρέποντας την υπαγωγή των συμπερασμάτων για το ντάμπινγκ στα σχετικά με τον διαρκή χαρακτήρα της μεταβολής των συνθηκών συμπεράσματα, καθιστώντας αβάσιμα τα συμπεράσματα σχετικά με το μεταβληθέν περιθώριο ντάμπινγκ κατά την ενδιάμεση επανεξέταση και επεκτείνοντας το πεδίο της αναλύσεως του συνεχούς χαρακτήρα του ντάμπινγκ προκειμένου να καλύψει/μεταβάλει τα σχετικά με το περιθώριο ντάμπινγκ συμπεράσματα. Τέλος, τα θεσμικά όργανα προσέβαλαν τα δικαιώματα άμυνας των προσφευγουσών όσον αφορά το ντάμπινγκ, παραλείποντας να γνωστοποιήσουν σε αυτές τον τελικό υπολογισμό του ντάμπινγκ.
            
         
               2)
            
            
               Ο δεύτερος λόγος αντλείται από πρόδηλη πλάνη εκτιμήσεως στην οποία υπέπεσαν τα θεσμικά όργανα κρίνοντας ότι η αναπροσαρμογή των εξόδων της SG&A και του κέρδους της RFAI έπρεπε να γίνει βάσει της τιμής εξαγωγών των προσφευγόντων και διαπιστώνοντας, συναφώς, ότι οι προσφεύγουσες και η RFAI δεν αποτελούν ενιαίο οικονομικό φορέα.
            
         
               3)
            
            
               Ο τρίτος λόγος αντλείται από παράβαση του άρθρου 1, παράγραφος 3, στοιχείο γ', και/ή πρόδηλη πλάνη εκτιμήσεως εκ μέρους των θεσμικών οργάνων, στο μέτρο που διαπίστωσαν ότι δεν υπήρχε μόνιμη μεταβολή των συνθηκών όσον αφορά το μειωμένο περιθώριο ντάμπινγκ των προσφευγουσών.
            
         
      (1)  Κανονισμός (ΕΚ) 1225/2009 του Συμβουλίου, της 30ής Νοεμβρίου 2009, για την άμυνα κατά των εισαγωγών που αποτελούν αντικείμενο ντάμπινγκ εκ μέρους χωρών μη μελών της Ευρωπαϊκής Κοινότητας (ΕΕ L 343, σ. 51).